## Educació supervisa la instal·lació d’aules prefabricades en centres d’Algemesí, Massanassa i Alfafar afectats per la riuada per a planificar l’inici del curs

*** Els centres visitats han sigut el CEIP Carme Miquel d’Algemesí, l’EI Ausiàs March i el CEP Lluís Vives, els dos de Massanassa, i el CEIP Orba a Alfafar
* Durant la visita s’ha realitzat un control sobre l’estat de les instal·lacions, així com de les necessitats d’equipament i dotació addicional**

El conseller d’Educació, Cultura, Universitats i Ocupació, José Antonio Rovira, ha visitat, este dilluns, la instal·lació d’aules prefabricades de centres afectats per les inundacions a Massanassa per a supervisar la seua instal·lació i que puguen estar operatius per a l’inici del curs 2025/2026.

El conseller ha estat acompanyat pel director general d’Infraestructures Educatives, José María Larena, i el director general de Centres Docents, Jorge Cabo, així com per l’alcalde del municipi, Francisco Comes, la tinenta d’alcalde i el regidor de Reconstrucció, i també per tècnics de la direcció territorial de la Conselleria i responsables de l’empresa instal·ladora.

Durant la visita s’ha realitzat un control tant de l’estat de les instal·lacions com de les necessitats d’equipament i dotació addicional dels espais per a poder planificar l’inici del pròxim curs escolar.

En concret, a Massanassa s’estan instal·lant aules en l’Escola Infantil (EI) Ausiàs March i el Centre d’Educació Primària (CEP) Lluís Vives de Massanassa. La Conselleria destinarà un pressupost de 2.861.920 euros al subministrament d’instal·lacions educatives provisionals.

Per a l’alumnat de l’EI Ausiàs March s’estan instal·lant 5 aules de 30 m², 9 aules d’infantil de 45 m², així com passadissos, porxe, lavabos, magatzem, consergeria, reprografia, sala de professors, despatxos, biblioteca, aula de psicomotricitat i menjador.

Per a l’alumnat del CEP Lluís Vives es disposaran porxes, passadissos coberts, lavabos de magatzems, despatxos, secretaria i consergeria. Així mateix, hi haurà disponibles 23 aules de 45 m², aula de música, d’informàtica, biblioteca, sala de professors i menjador.

La Conselleria d’Educació va abordar amb la comunitat educativa del municipi diferents propostes per a l’alumnat i personal docent d’estos centres, que compartiran aules prefabricades en la mateixa ubicació, encara que de manera independent, mentres es construïxen els edificis nous.

**Algemesí i Alfafar**

Larena i Cabo han visitat també les instal·lacions provisionals del Centre d’Educació Infantil i Primària (CEIP) Carme Miquel d’Algemesí i el CEIP Orba a Alfafar.

José María Larena, director general d’Infraestructures, ha explicat que “la segona quinzena d’agost s’intensificaran els treballs perquè tot estiga acabat i el mobiliari i material col·locat i operatiu, de tal manera que es puga començar el 8 de setembre el pròxim curs escolar en les millors condicions possibles fins a la finalització de les obres de reparació dels seus centres originals”.

En el CEIP Carme Miquel d’Algemesí, els directors han estat acompanyats també per la regidora de l’Ajuntament. Allí han recordat que, de manera paral·lela a la finalització de la instal·lació d’aules prefabricades, es duran a terme treballs de preparació per a la demolició del centre educatiu d’Algemesí i la futura construcció del centre nou, el projecte del qual es troba ja en fase de redacció.

Per a això, la Generalitat compta amb un pressupost d’1.153.082 euros per al subministrament d’instal·lacions educatives en el CEIP Carme Miquel d’Algemesí.

Per la seua banda, al CEIP Orba d’Alfafar es destinaran 1.307.690 euros, que inclouen la instal·lació de 23 unitats destinades a menjador de 150 m², diverses aules de 30 m², despatxos, magatzems, secretaria, 16 aules de 45 m² per a Primària i 3 aules per a Infantil. A més, hi haurà aules destinades a informàtica, música i biblioteca.

És un dels huit centres que han de reposar-se després de les inundacions i el seu alumnat va estar provisionalment instal·lat en aules prefabricades en el CEIP La Fila del mateix municipi des de desembre de 2024.

En l’import també s’inclou un modificat, ja que, el mes de gener passat, l’Ajuntament d’Alfafar va demanar canviar d’ubicació la instal·lació de les aules prefabricades, la qual cosa va provocar una demora en el procés.

Fecha: 28/07/2025